Svend Thostrup Wessel Mosling

Svend Thostrup Wessel Mosling (født 12. juni 1818, død 22. oktober 1897) var utdannet ingeniør. Han var lokalpolitiker i Trondheim, avisredaktør i Adresseavisen og innehadde viktige verv ved Det Kongelige Norske Videnskabers Selskab i Trondheim.

Mosling fikk en gate oppkalt etter seg i Trondheim, Moslings gate. Han forble ugift hele livet, og ble begravet på Domkirkegården.

Biografi 
Svend Mosling ble født på gården Ofstad som sønn av løytnant i Børsa, Abraham Drejer Mosling og Anna Christine Bræstrup, og studerte teknologi ved den polytekniske skolen i København 1840-1842. Han kom fra en kjent trondhjemsslekt som hadde embetsmenn, handelsmenn og sjøfolk i flere generasjoner. Etter å ha fullført studier som ingeniør ble han ansatt som lærer ved Trondhjems borgerlige Realskole 1846, der han ble til 1893. I perioden 1851-1876 var han redaktør for Adresseavisen. Han var medarbeider i avisen helt til 1892. Her fremmet han ideen om å opprette et teater i Trondheim, og han var en av stifterne av Trondhjemske Theater-Interessentskab i 1856 i slutten av 1850-årene. Det førte fem år senere til åpningen av Det norske Theater i Trondheim.

DKNVS 
Mosling ble valgt inn som medlem av Vitenskapsselskapet i 1852, og 1. januar 1859 ble han utnevnt som ny bibliotekar. På denne tiden innebar denne stillingen også å være ansvarlig for selskapets oldssaksamlinger.  I 1866 ble han dessuten valgt som selskapets sekretær.

Det Kongelige Norske Videnskabers Selskabs voksende boksamlinger trengte nytt hus, og som medlem av byggekomiteen fra 1861, hadde Mosling, sammen med arkitekt Christie, stor betydning for fremdriften av prosjektet. I 1866 sto det nye bibliotekbygget ferdig. Mosling fikk ansvaret for å flytte samlingene på plass. Da det på denne tiden var mottatt en stor og prektig boksamling som testamentarisk gave fra Broder Lysholm Knudtzon, ble denne i 1869 plassert i en egen sal; Knudtzonsalen.  Mosling katalogiserte og ga ut en systematisk katalog over samlingen. Knudtzons bibliotek fungerte som lesesal i flere år. Mosling utarbeidet de nye kontinuasjonskatalog over biblioteksamlingene, nr. 5 for årene 1858-62 og nr.6 for årene 1863-70. Biblioteket heter i dag Gunnerusbiblioteket.

Lokalpolitiker og forkjemper for Trondhjems Tekniske læreranstalt 

Mosling ville bruke tiden sin på lokalpolitikk, og gikk av som selskapets sekretær i 1874, som bibliotekar i 1875 som Adresseavisens redaktør i 1876. Han beholdt lærerstillingen helt til 1893. Mellom 1879 og 1894 var han medlem av bystyret. Han ble forstander for Trondhjems Sparebank i 1881, og direktør fra 1887. Mosling ivret sterkt for å opprette Trondhjems tekniske læreanstalt, og han var ansvarlig for skolens læreplan. Fra 1870 startet skolen sin virksomhet. 
Mosling publiserte flere bøker, og dessuten artikler om undervisning og kjemi i Det Kongelige Norske Videnskabers Skrifter.

Bibliografi i utvalg 
 Grundrids af det norske Sprogs Grammatik, [s.n.], 1850. Thomas Conrad Hirsch, Sven Mosling, Ole Berg, Theodor Gottlieb August Angell og A. Riddervold.
 Mosling, Sven. Nogle holdepunkter ved middelskolens undervisning i norsk. - Throndhjem, [188?]. - 50 s. 
 Det Kongelige norske videnskabers selskab. Biblioteket.  Katalog over den Knudtzonske Bogsamling, tilhørende Det kongelige norske Videnskabers-Selskab i Throndhjem. - Trondhjem : [Det Kgl. Norske Videnskabers Selskab, Biblioteket], 1871) (Lie & Sundt. - 62 s. Utarbeidet av Sven Mosling.
 Mosling, Sven.  Milde Stiftelser i Throndhjem : gjeldende Bestemmelser og Uddrag af Testamenter / udgivne paa Foranstaltning af Throndhjems Formandskab ved S. Mosling. - Throndhjem, 1889. - 113s.

Kilder 
 Til Opplysning. Universitetsbiblioteket i Trondheim 1768-1993. DKNVS Skrifter 1 (1993). Trondheim 1993.
 
 Halvorsen, J.B. Norsk forfatter-lexikon 1814-1880. B.4, s.117-18.

Bibliotekarer ved Gunnerusbiblioteket
Redaktører for Adresseavisen
Personer fra Trondheim kommune